ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπoυ*

**ΔΕΛΤΙΟ ΤΥΠΟΥ  *27/11/2024***

**ΚΙ ΑΛΛΟΙ ΔΡΟΜΟΙ ΣΕ ΠΛΗΡΗ ΑΝΑΒΑΘΜΙΣΗ**

**Ολοκληρωμένη αστική αναζωογόνηση με έμφαση στη βιώσιμη αστική κινητικότητα**

Στο χθεσινό Δημοτικό Συμβούλιο της 27ης Νοεμβρίου, η Δημοτική Αρχή έφερε προς ψήφιση, ένα ακόμα σημαντικό έργο, του οποίου έχει επιτευχθεί η χρηματοδότησή του, μέσα στα πλαίσια της Βιώσιμης Αστικής Κινητικότητας. Το φυσικό αντικείμενο του έργου, έχει επιλεγεί από τις επιμέρους Πολεοδομικές ενότητες του Δήμου, και αφορά στους παρακάτω οδούς και άξονες κυκλοφορίας:

Σαράφη, από Δεληγιάννη μέχρι Μ. Αλεξάνδρου

Κρήτης, από Καλαβρύτων μέχρι Ελ. Βενιζέλου

Κυκλάδων, από Ελ. Βενιζέλου μέχρι Πραξιτέλους

Κολοκυθά, από Ελ. Βενιζέλου μέχρι Βουτένης

Πέτρουλα, από Μεσογείων μέχρι Συγγρού

Συγγρού, από Πελοποννήσου μέχρι Αποστόλου Παύλου

Αγίου Γεωργίου, από Μεσογείων μέχρι Μακαρίου

Από Μακαρίου μέχρι Ηρακλείου Δυτική πλευρά πάρκου.

Το έργο αφορά την ολοκληρωμένη αστική αναζωογόνηση, με στόχο την βελτίωση του αστικού περιβάλλοντος και του δημόσιου χώρου, σε συνδυασμό με τις παρεμβάσεις σε όλες τις πολεοδομικές ενότητες και την δημιουργία πράσινων διαδρομών. Με την ολοκλήρωση του έργου αναμένεται:

α)να βελτιώσει σημαντικά την συνεκτικότητα της πόλης,

β)να βελτιώσει τις παρεχόμενες εξυπηρετήσεις στους κατοίκους,

γ)να δημιουργήσει ενδογενή δυναμική τοπική-χωρική αναπτυξιακή οργάνωση,

δ)να αναβαθμίσει και να βελτιώνει την κίνηση και την πρόσβαση των πολιτών και

ε) να συμβάλει στην ανάπτυξη της οικονομικής δραστηριότητας της περιοχής, συγκρατώντας τους κατοίκους στην πόλη τους.

Η παρούσα αστική ανάπλαση σε επιλεγμένες οδούς του Δήμου, έχει στόχο την ενεργοποίηση της αναπτυξιακής φυσιογνωμίας της ευρύτερης περιοχής καθώς και την λειτουργική, περιβαλλοντική, αισθητική βελτίωση της, εστιάζοντας στους κατοίκους, στους επισκέπτες και στα άτομα με αναπηρία και στα εμποδιζόμενα άτομα.

Απώτερος στόχος, να αποτελέσει έργο «πιλοτικής» παρέμβασης στον αστικό ιστό της περιοχής, και οδηγό για μελλοντικές αναπλάσεις.

Βασικό κριτήριο της συγκεκριμένης ανάπλασης είναι η αναδιάρθρωση και εξυγίανση της περιοχής παρέμβασης.

Η σημαντικότητα του παρόντος έργου, αν και είναι εμφανής, δεν ψηφίστηκε από το σύνολο της δημοτικής αντιπολίτευσης.

Τα έργα ξεκινούν άμεσα στην οδό Κολοκυθά, εξού και ψηφίστηκε η μελέτη των κυκλοφοριακών ρυθμίσεων, στην οποία αναφέρεται αναλυτικά η διαδικασία του τμηματικού κλεισίματος της οδού Κολοκυθά και των προσωρινών μέτρων κυκλοφορίας.